ลูกค้าTDEX-TFTSEยิ้มรับเงินปันผล
บลจ.วรรณ ประกาศจ่ายเงินปันผลกองทุนTDEXหน่วยละ0.06บาทกองทุนTFTSE หน่วยลงทุนละ&nbsp; 0.10 บาท
30 ส.ค. 2553

บลจ.วรรณ ประกาศจ่ายเงินปันผลกองทุนTDEXหน่วยละ0.06บาทกองทุนTFTSE หน่วยลงทุนละ  0.10 บาท
นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุนรวม (บลจ.)วรรณ  เปิดเผยว่า บลจ.วรรณ ในฐานะผู้จัดการกองทุนเปิด ThaiDEX SET50 ETF หรือ TDEX และกองทุนเปิดไทยเด็กซ์ FTSE SET Large Cap ETF หรือ TFTSE ได้มีมติเมื่อวันที่ 26 ส.ค.2553 ให้จ่ายเงินปันผลกองทุนเปิดไทยเด็กซ์เซ็ท 50 อีทีเอฟ ในอัตราหน่วยลงทุนละ 0.06 บาท และกองทุนเปิดไทยเด็กซ์ FTSE SET Large Cap ETF ในอัตราหน่วยลงทุนละ 0.10 บาท จากผลการดำเนินงานระหว่างวันที่ 13 เม.ย. ถึงวันที่ 11 ส.ค.2553 โดยกำหนดวันปิดสมุดทะเบียนพักการโอนหน่วยลงทุนเพื่อสิทธิในการรับเงินปันผลในวันที่ 9 ก.ย.2553 และมีกำหนดจ่ายเงินปันผลในวันที่ 8 ต.ค.255
นายมนรัฐ กล่าวเพิ่มเติมว่า การลงทุนใน TDEX นั้น เปรียบเสมือนการลงทุนในหุ้นใหญ่ทั้ง 50 ตัวของดัชนี SET50 และการลงทุนใน TFTSE นั้น เน้นลงทุนใน 30 หลักทรัพย์เด่นของตลาดหุ้นไทย โดยอ้างอิงผลตอบแทนของดัชนี FTSE SET Large Cap นักลงทุนมีโอกาสได้รับผลตอบแทนทั้งในรูปของเงินปันผล และส่วนต่างราคาของหุ้นเหล่านั้น โดย ณ วันที่ 25 ส.ค.2553 TDEX มีมูลค่าทรัพย์สินสุทธิ 2,289,411,928.59 บาท และมีมูลค่าทรัพย์สินต่อหน่วยลงทุน เท่ากับ 6.0566 บาท และ TFTSE มีมูลค่าทรัพย์สินสุทธิ 114,367,825.66 บาท และมีมูลค่าทรัพย์สินต่อหน่วยลงทุน เท่ากับ 10.3970 บาท
ข้อดีของ TDEX และ TFTSE คือลงทุนในหุ้นใหญ่ในตลาดหลักทรัพย์แห่งประเทศไทย ส่วนใหญ่จะมีการจ่ายเงินปันผลทุกปี เงินปันผลจึงเป็นแหล่งผลตอบแทนที่สำคัญของ TDEX และ TFTSE นอกเหนือจากโอกาสได้รับผลตอบแทนจากส่วนต่างของราคาด้วย 
นายมนรัฐ กล่าวเพิ่มเติมว่า TDEX และ TFTSE นับเป็นนวัตกรรมทางการเงินที่มีข้อดีคือสามารถซื้อขายแบบเรียลไทม์ได้เหมือนหุ้นตัวหนึ่ง กระจายการลงทุนอย่างดี และให้ผลตอบแทนที่มั่นคงและสม่ำเสมอเหมือนลงทุนในหุ้นในตลาดหลักทรัพย์ TDEX และ TFTSE จัดได้ว่าเป็นเครื่องมือสำหรับการลงทุนที่ง่ายต่อความเข้าใจ  มีประสิทธิภาพ  และสามารถนำไปใช้ลงทุนได้จริงในหลายๆ สถานการณ์  มีความเหมาะสมสำหรับทั้งนักลงทุนรายย่อยและรายใหญ่ บุคคลธรรมดาและสถาบัน ที่ต้องการกระจายความเสี่ยงในการลงทุน ตลอดจนผู้ลงทุนที่ไม่เคยมีประสบการณ์ลงทุนในหุ้นที่จดทะเบียนซื้อขายในตลาดหลักทรัพย์ฯ มาก่อน 
TDEX และ TFTSE นั้นถือได้ว่าเป็นเครื่องมือการลงทุนสไตล์ Passive Investment ซึ่งเหมาะกับนักลงทุนที่อยากลงทุนด้วยตัวเองแต่อาจจะไม่มีเวลาติดตามตลาดหุ้นมากนัก และไม่สามารถจะซื้อขายหุ้นได้ทุกวัน ดังนั้น การลงทุนใน TDEX หรือ TFTSE จะสามารถทำให้ผลตอบแทนของนักลงทุนเป็นไปตามดัชนีที่อ้างอิงได้ เช่น TDEX นั้นให้ผลตอบแทนจากต้นปีจนถึงวันที่ 25 ส.ค.53 เท่ากับ 16.03% ใกล้เคียงกับดัชนี SET50 ที่ปรับตัวเพิ่มขึ้น 15.18% ในขณะที่ TFTSE ให้ผลตอบแทนจากต้นปีจนถึงวันที่ 25 ส.ค.53 เท่ากับ 15.82% ใกล้เคียงกับดัชนี FTSE SET Large Cap ที่ปรับตัวเพิ่มขึ้น 15.54%